二氧化碳

二氧化碳係一種冇色冇臭冇味嘅氣體。符號 CO2，即係有兩個氧原子同一個碳原子嘅化合物。大氣層係有少量二氧化碳，作為溫室氣體。二氧化碳可以雪凍變成乾冰。響生態上，佢係碳循環之中，好主要嘅一節。

大自然嘅二氧化碳係來自火山活動，燒有機物，同埋有氧生物呼吸。而人造嘅，大部份都係燒化石燃料造成。

歷史 
響17世紀，比利時嘅化學家海爾蒙特，發現響密封容器裏面燒木炭，剩低嘅氣體，佢嘅密度會比原來嘅氣體更高。 

而到咗18世紀，蘇格蘭人約瑟夫·布萊克又對二氧化碳作進一步研究：石灰石加熱，或加入酸之後，會產生一種叫「固定空氣」嘅氣體。

製備同檢驗

製備 
喺實驗室裏面，通常會以碳酸鹽加酸，製備二氧化碳，例如以碳酸鈣同鹽酸反應，並以向上排空氣法收集：
 CaCO3 + 2HCl → CaCl2 + CO2↑ + H2O

喺工業上係以高溫加熱灰石分解，產生二氧化碳：
 CaCO3 → CaO + CO2↑

檢驗 
將二氧化碳加入石灰水，會產生奶白色嘅碳酸鈣沉澱。
 Ca(OH)2+CO2 → CaCO3 + H2O

二氧化碳水溶液呈弱酸性，會俾紅色嘅酚酞變成冇色。

用途 
 二氧化碳可以加落飲品裏面，好似汽水、啤酒就係。
 固態嘅二氧化碳，會變成乾冰，可以冷凍食品。
 滅火筒好多都係搵二氧化碳液化而成，因為二氧化碳嘅重量比空氣重，唔會加強燃燒。
 二氧化碳可以用嚟做焊接用嘅保護氣體，因為成本比較低。
 二氧化碳雷射係一種重要嘅工業雷射來源。
 二氧化碳係植物光合作用嘅主要碳來源。

二氧化碳